4 mense dood na skietvoorval by prokureurs in Centurion | Maroela Media
Polisie op die toneel waar die voorval plaasgevind het. Foto: www.looklocal.co.za
'n Man het glo vroeër vanoggend drie mense by Du Randt en Richards Prokureurs in Zwartkop, Centurion, doodgeskiet voordat hy homself geskiet het, berig LookLocal.
Die besonderhede is nog nie duidelik nie, maar volgens die polisie het die voorval tydens 'n vergadering tussen twee prokureurs en vier kliënte plaasgevind. Twee van die mans wat die vergadering bygewoon het, is nie beseer nie. Die man en twee van sy vermeende slagoffers is op die toneel oorlede en 'n vierde het later in die Pretoria-Oos-hospitaal beswyk. Die man was vermoedelik 'n kliënt van die prokureursfirma.